[pic] | KOMISIA EURÓPSKYCH SPOLOČENSTIEV | Brusel, 17.7.2007 KOM(2007) 398 v konečnom znení 24. VÝROČNÁ SPRÁVA KOMISIE O MONITOROVANÍ UPLATŇOVANIA PRÁVA SPOLOČENSTVA (2006) [SEK(2007) 975][SEK(2007) 976] 24. VÝROČNÁ SPRÁVA KOMISIE O MONITOROVANÍ UPLATŇOVANIA PRÁVA SPOLOČENSTVA (2006) Európska komisia každý rok zostavuje správu o monitorovaní uplatňovania práva Spoločenstva ako odpoveď na požiadavky prednesené Európskym parlamentom (uznesenie z 9. februára 1983) a členskými štátmi (bod 2 vyhlásenia č. 19 priloženého k zmluve podpísanej v Maastrichte 7. februára 1992). Správa reaguje aj na požiadavky, ktoré Európska rada alebo Rada vyjadrili vo vzťahu k osobitným oblastiam činnosti. 1. ÚVOD Komisia pri výkone svojej funkcie ako strážkyne zmlúv zabezpečuje a monitoruje jednotné uplatňovanie práva Spoločenstva členskými štátmi podľa článku 211 Zmluvy o ES. V článku 226 Zmluvy o ES sa ustanovuje, že Komisia môže podniknúť kroky proti členskému štátu, ktorý si neplní povinnosť vyplývajúcu zo zmluvy, napríklad ak prijme alebo ponechá v platnosti právne predpisy alebo pravidlá, ktoré sú v rozpore s právom Spoločenstva. V bielej knihe o európskom riadení[1], ktorú Komisia uverejnila v roku 2001, sa zdôrazňuje, že zodpovednosť za uplatňovanie práva Spoločenstva nesú predovšetkým správne orgány a súdy členských štátov. Hlavným cieľom konaní o porušení práva je nabádať členské štáty, aby dobrovoľne čo najrýchlejšie dosiahli súlad s právom Spoločenstva. Cieľom Komisie bolo okrem toho zlepšiť spoluprácu s členskými štátmi pomocou doplňujúcich alebo alternatívnych metód riešenia problémov. V dvadsiatej štvrtej výročnej správe vrátane dokumentov útvarov, ktoré sú k nej priložené – príspevky oddelení Komisie (SEK(2007) 975) a štatistické prílohy (SEK(2007) 976), sa analyzujú činnosti Komisie v súvislosti s monitorovaním uplatňovania práva Spoločenstva v roku 2006. 2. ROZšÍRENIE ÚNIE A OZNÁMENIE OPATRENÍ NA TRANSPOZÍCIU SMERNÍC V roku 2006 sa uskutočnili záverečné prípravy na rozšírenie Únie o Bulharsko a Rumunsko. Obidve krajiny použili integrovaný systém na elektronické oznamovanie vnútroštátnych opatrení na transpozíciu smerníc, aby splnili predbežné oznamovacie povinnosti, pokiaľ ide o „acquis communautaire“. V súčasnosti všetkých 27 členských štátov dobrovoľne oznamuje vnútroštátne opatrenia na transpozíciu smerníc prostredníctvom databázy elektronického oznamovania. Pokiaľ ide o oznamovanie vnútroštátnych transpozičných opatrení, v januári 2006 predstavovalo oznamovanie 25 členskými štátmi v priemere 98,93 %. Tento priemer sa ku koncu roka 2006 zvýšil na 99,06 %[2]. 3. KONANIA O PORUšENÍ PRÁVA Celkový počet konaní o porušení práva, ktoré Komisia začala, mierne klesol z 2 653 v roku 2005 na 2 518 v roku 2006. Z 2 518 zaregistrovaných prípadov ešte prebiehali konania k 31. decembru 2006 v 1 642 prípadoch. Došlo aj k miernemu poklesu počtu zaregistrovaných sťažností, a to z 1 154 v roku 2005 na 1 049. Sťažnosti predstavovali 41,7 % z celkového počtu porušení práva zistených v roku 2006. Počet konaní o porušení práva, ktoré Komisia začala na základe vlastných prešetrovaní, vzrástol v prípade EÚ-25 zo 433 v roku 2005 na 565 v roku 2006 (t. j. o 24 %). Počet konaní o neoznámení transpozičných opatrení v prípade EÚ-25 klesol v porovnaní s rokom 2005 z 1 079 o 16 % na 904 prípadov. Čiastočne sa to vysvetľuje dvoma faktormi: 1) znížením počtu smerníc s konečným termínom stanoveným na daný rok zo 123 v roku 2005 na 108 a 2) zlepšením včasného oznamovania členskými štátmi. Čas potrebný na spracovanie všetkých porušení práva, od zaregistrovania prípadu v rámci stanovenej lehoty do zaslania návrhu na začatie konania Súdnemu dvoru podľa článku 226 Zmluvy o ES, predstavoval v priemere 20,5 mesiaca v období 1995 – 2005 v porovnaní s 24 mesiacmi za obdobie 1999 – 2002. Priemerný čas potrebný na spracovanie prípadov vyplývajúcich zo sťažností a prípadov, ktoré Komisia zistila vlastnými prešetrovaniami, bol 28 mesiacov v porovnaní s 35 mesiacmi za obdobie 1999 – 2002. Pri porušeniach predpisov súvisiacich s neoznámením vnútroštátnych opatrení na transpozíciu smerníc to v priemere trvalo približne 14,5 mesiaca v porovnaní s 15 mesiacmi za obdobie 1999 – 2002. Po prijatí prepracovaného oznámenia Komisie SEK(2005) 1658 z 12. decembra 2005 o uplatňovaní článku 228 Zmluvy o ES dochádza teraz k častejšiemu preskúmaniu prípadov porušenia práva s pokračujúcim nevykonávaním rozsudkov Súdneho dvora. Ku koncu roka 2006 bolo možné pozorovať istý stúpajúci trend v predkladaní prípadov Súdnemu dvoru na základe článku 228. O predložení návrhu na začatie konania Súdnemu dvoru po druhýkrát sa rozhodlo v desiatich prípadoch, pričom dva z nich boli neskôr po prijatí požadovaných transpozičných opatrení stiahnuté. 4. IMPLEMENTÁCIA OZNÁMENIA KOMISIE „LEPšIE MONITOROVANIE UPLATňOVANIA PRÁVA SPOLOčENSTVA“ KOM(2002) 725 Komisia pokračovala v implementácii tohto oznámenia, pričom ďalej presadzovala zrýchľovanie analýzy a spracovania prípadov porušenia práva a úplného dodržiavania kódexu správneho administratívneho konania vo svojich vťahoch so sťažovateľmi. Komisia pokračovala v sledovaní možných porušení práva v členských štátoch, pričom sa i naďalej zameriavala na urýchlené zakročenie proti neskorej transpozícii smerníc a osobitnú pozornosť venovala vykonávaniu súdnych rozhodnutí. Naďalej sa kombinovane využívali expertné skupiny, dvojstranné stretnutia a kontakty, združené sektorové stretnutia, účasť na podujatiach odbornej prípravy, informačné kampane a kampane transparentnosti, ako aj pokračujúce kontakty v oblasti predprístupového monitorovania. Komisia zároveň skúmala politiky v tejto oblasti s prihliadnutím na uznesenie Parlamentu o 21. a 22. správe prijaté v máji 2006 v rámci súboru opatrení na lepšiu právnu reguláciu. Hlavné oblasti tohto preskúmania Komisia vymedzila vo svojom „Strategickom hodnotení programu Lepšia právna regulácia v Európskej únii“ v novembri 2006[3], v ktorom ohlásila aj nové oznámenie v roku 2007. Týmto oznámením sa potvrdí jej hodnotenie súčasného stavu a stanoví jej budúca politika. 5. PORUšENIA PRÁVA SÚVISIACE S PETÍCIAMI PREDLOžENÝMI EURÓPSKEMU PARLAMENTU Petície predkladané Parlamentu predstavujú cenný zdroj informácií na zisťovanie porušení práva Spoločenstva. V mnohých prípadoch sa petície predkladajú súčasne s predložením sťažnosti Komisii a skutočnosti, ktoré odhaľujú signatári petícií, už útvary Komisie skúmajú v rámci konania o porušení práva. Najväčší počet petícií sa týka oblasti životného prostredia a jednotného trhu. V sektore životného prostredia majú petície osobitný význam, pretože Komisia nemá žiadne „inšpekčné“ právomoci na kontrolu praktickej implementácie práva Európskeho spoločenstva na mieste. Pokiaľ ide o vnútorný trh, pri petíciách aj naďalej zaujímali osobitne významné miesto dve špecifické oblasti. Pri uznávaní diplomov sa ďalej potvrdilo, že pravidlami uznávania pri kvalifikovaných odborníkoch boli skôr pravidlá odborného než akademického uznávania. V oblasti verejného obstarávania sa naďalej objavovali dôležité otázky v súvislosti s právnymi predpismi týkajúcimi sa mestského rozvoja v regióne Valencia. Petícií týkajúcich sa iných oblastí, akými sú napríklad problémy, s ktorými sa stretávajú občania na vonkajších hraniciach EÚ, či vrátenie DPH, bolo doručených menej. 6. HLAVNÉ UDALOSTI V KAžDEJ Z OBLASTÍ čINNOSTI KOMISIE V ďalšom texte sa uvádza najdôležitejší vývoj podľa oblasti činnosti. V poľnohospodárstve sa presadzovali dva hlavné ciele: odstránenie prekážok voľnému pohybu poľnohospodárskych výrobkov a zabezpečenie, aby sa právne predpisy týkajúce sa poľnohospodárstva uplatňovali účinne a správne. Boli podniknuté kroky na odstránenie tradičných prekážok voľnému pohybu poľnohospodárskych výrobkov. Komisia takisto pripomenula členským štátom ich povinnosť zasielať výročné správy o všetkých existujúcich režimoch štátnej pomoci v poľnohospodárstve a urobila kroky na zabezpečenie vykonania rozsudkov Súdneho dvora v tejto veci. Prioritou v oblasti politiky hospodárskej súťaže v roku 2006 bolo monitorovanie transpozície smernice o hospodárskej súťaži na trhoch elektronických komunikácií a smernice o transparentnosti. Komisia preskúmala množstvo porušení pri ktorých sú podozrenia súvisiace s článkom 86 v spojení s článkom 82 Zmluvy o ES, ako aj s článkom 31, a prešetrila prípady nedodržania rozhodnutia Komisie podľa článku 21 nariadenia o fúziách. V oblasti vzdelávania a kultúry ešte stále existuje veľa prekážok, ktoré bránia študentom vo voľnom pohybe v rámci EÚ. Často tieto prekážky v mobilite vzhľadom na obmedzenú právomoc EÚ nepredstavujú porušenie práva Spoločenstva. V oblasti akademického uznávania kvalifikácií môže EÚ intervenovať len v prípadoch diskriminácie z dôvodov štátnej príslušnosti. V mnohých prípadoch ide o prekážky administratívnej povahy, ako napríklad trvanie postupov uznávania alebo náklady s nimi spojené. Tieto prípady sa pre ich vplyv na voľný pohyb študentov pozorne sledujú. V roku 2006 sa začali dve konania o porušení práva. V prvom prípade príslušný členský štát (Grécko) zmenil na základe odôvodneného stanoviska svoje právne predpisy. V druhom prípade, ktorý sa týkal Portugalska, bolo odôvodnené stanovisko zaslané začiatkom roka 2007. V oblasti prístupu k vzdelávaniu, kde sa uplatňuje zásada nediskriminácie na základe štátnej príslušnosti, sa v roku 2006 zistil ďalší problém vyplývajúci z rozdielov v organizácii vzdelávacích systémov v členských štátoch. Uplatňovanie zásady rovnakého zaobchádzania v Rakúsku a Belgicku viedlo k výraznému zvýšeniu počtu študentov EÚ v systémoch vyššieho vzdelávania, pretože tieto členské štáty uplatňujú pri svojich štátnych príslušníkoch politiku voľného prístupu k vyššiemu vzdelávaniu, kým susedné štáty (Nemecko a Francúzsko) uplatňujú v niektorých smeroch štúdia prísny numerus clausus . Rakúsko a Belgicko to viedlo k prijatiu diskriminačných systémov kvót pri prijímaní cudzích štátnych príslušníkov na svoje vysoké školy. Toto rozdielne zaobchádzanie by bolo možné akceptovať iba na základe objektívnych dôvodov, ktoré nesúvisia so štátnou príslušnosťou dotknutých osôb a sú primerané vo vzťahu k legitímnemu cieľu vnútroštátnych ustanovení, čo však doteraz nebolo preukázané. Tieto prípady majú právny a politický význam na zabezpečenie slobody pohybu a rovnakého zaobchádzania vo vyššom vzdelávaní. V oblasti zamestnanosti prípady porušenia práva zahŕňajú celé spektrum prioritných kritérií uvedených v oznámení z roku 2002. Na jednej strane sa viaceré prípady týkajú pravdepodobného nesprávneho uplatňovania článkov zmluvy a/alebo sekundárnych právnych predpisov (t. j. ustanovení v nariadeniach) v oblasti sociálneho zabezpečenia a voľného pohybu pracovníkov. Na druhej strane sa prípady porušenia práva v oblasti pracovného práva, ochrany zdravia a bezpečnosti na pracovisku, ako aj v oblasti nediskriminácie (smernice k bývalému článku 13 Zmluvy o ES, v prípade ktorých lehota na transpozíciu uplynula v roku 2003) väčšinou týkajú nedostatočného oznamovania nevyhnutných vnútroštátnych transpozičných opatrení alebo nesprávnej transpozície. Porušenia práva v oblasti rovnakého zaobchádzania s mužmi a so ženami sa vzťahujú najmä na otázky nesúladu s predpismi (zvyčajne na základe individuálnych sťažností, písomných otázok alebo petícií). Vo všetkých príslušných oblastiach boli podľa potreby zabezpečené systematické následné opatrenia v prípadoch, keď členský štát nevykonal rozsudok Európskeho súdneho dvora. Preskúmali sa príslušné vnútroštátne právne predpisy, pokiaľ ide o využívanie ochranných doložiek ustanovených v prechodných ustanoveniach zmlúv o pristúpení týkajúcich sa voľného pohybu migrujúcich pracovníkov zo strany členských štátov EÚ-15 a EÚ-25 a o podobné súvisiace otázky. V oblasti podnikania a priemyslu je hlavným cieľom zaručiť vnútorný trh s tovarom. Popri presadzovaní existujúcich právnych predpisov prostredníctvom konaní o porušení práva podľa článkov 226 a 228 Zmluvy o ES Komisia pokračovala v posilňovaní preventívnych opatrení prostredníctvom smernice 98/34/ES, a to poskytovaním výkladu a usmernenia pre mnohé návrhy právnych predpisov. Prijali sa ďalšie nové kroky na zlepšenie spolupráce s členskými štátmi v oblasti transpozície smerníc. Pri konaniach o porušení práva sa uprednostnili prípady týkajúce sa neoznámenia vnútroštátnych opatrení na transpozíciu smerníc, nevykonávania rozsudkov Súdneho dvora (článok 228 Zmluvy o ES) a sťažnosti odhaľujúce štrukturálne problémy v členských štátoch. Komisia začala 186 konaní o porušení práva pre neoznámenie a 4 konania pre nevykonanie rozhodnutí Súdneho dvora . Vzhľadom na počet sťažností sa dá usúdiť, že v EÚ-25 sa implementácia predpisov týkajúcich sa vnútorného trhu s tovarom zlepšila. Čiastočne v dôsledku proaktívnych krokov (kontakty s členskými štátmi, združené stretnutia, sieť SOLVIT, výbory atď.) sa v roku 2006 vyriešilo 339 prípadov. Komisia musela začať konanie proti členskému štátu na Súdnom dvore iba v 8 prípadoch. Počet sťažností týkajúcich sa implementácie smerníc sa však v porovnaní s rokom 2005 zvýšil. V oblasti životného prostredia bola správna implementácia príslušných právnych predpisov EÚ v roku 2006 naďalej dôležitou prioritou Komisie. S environmentálnym sektorom, ktorý zostáva sektorom s najvyšším počtom otvorených prípadov, bola spojená približne jedna pätina z celkového počtu otvorených prípadov týkajúcich sa nesúladu s právom Spoločenstva, ktoré Komisia prešetrovala. Dobrou správou je, že po pristúpení 10 nových členských štátov v roku 2004 sa počet otvorených prípadov neúmerne nezvýšil. Pri riešení sťažností a prípadov porušenia predpisov boli do istej miery uprednostnené prípady, ktoré sa týkali nesprávnej transpozície smerníc o životnom prostredí alebo nedostatočného plnenia základných vedľajších povinností vyplývajúcich z právnych predpisov Spoločenstva o životnom prostredí, systémových problémov nesprávnej implementácie a veľkých infraštruktúrnych projektov. Prípady nesprávnej transpozície predstavujú v súčasnosti značnú časť otvorených prípadov (17,81 %) a prípadov porušenia práva (22,61 %). Najvyšší počet otvorených prípadov bol v oblasti prírody (250 prípadov), po nich nasledovali prípady súvisiace s odpadom (119 prípadov), vodou (103 prípadov), hodnotením vplyvu (98 prípadov) a s ovzduším (89 prípadov), ako aj 26 prípadov z ostatných sektorov. V sektore rybného hospodárstva sa trvalo udržateľné hospodárenie so živými morskými zdrojmi zameriava na dlhodobé sociálne a hospodárske záujmy. V rámci uplatňovania predpisov na zachovanie zdrojov bola osobitná pozornosť venovaná dodržaniu noriem týkajúcich sa fungovania vnútroštátnych systémov kontroly; kontrole uplatňovania technických opatrení na zachovanie zdrojov; oznamovaniu údajov o výlovoch a rybolovnom úsilí; kapacite flotily a používaniu plávajúcich sietí. Komisia pokračovala v práci spojenej so zriadením Agentúry pre kontrolu rybného hospodárstva Spoločenstva. V oblasti informačnej spoločnosti a médií sa pozornosť venovaná presadzovaniu v súvislosti s regulačným rámcom elektronickej komunikácie teraz presunula z otázok transpozície na zabezpečenie úplného súladu s predpismi a účinného uplatňovania vo všetkých 25 členských štátoch, najmä pokiaľ ide o preskúmanie hlavných problémov vyjadrených v prílohe k Správe o implementácii za rok 2005. Nové konania sa tak zamerali na nedostupnosť informácií o lokalizácii volajúceho na pohotovostné služby v prípade volaní na číslo 112 uskutočňovaných z pevných liniek a/alebo mobilných telefónov, na nezabezpečenie včasného dokončenia prieskumov trhu a vnútroštátne predpisy o povinnosti prenosu (must-carry). Ďalšie riešené otázky sa týkali nezávislosti a právomocí národných regulačných orgánov (ďalej len „NRO“), práva odvolať sa proti rozhodnutiam NRO, práv prechodu, nedostatku štandardnej ponuky na uvoľnený prístup k účastníckym vedeniam, účtovania nákladov, prenosnosti čísla a financovania univerzálnych služieb. S cieľom zvýšiť transparentnosť pri všetkých zainteresovaných subjektoch Komisia pokračovala vo vydávaní tlačových správ v každej fáze začatých konaní. Pokiaľ ide o mediálnu politiku, hlavný vývoj sa týka revízie smernice o televízii bez hraníc s návrhom zmien a doplnení, o ktorom teraz rokuje Rada a Parlament. Cieľom smernice 2003/98 o opakovanom použití informácií verejného sektora (smernica IVS) je umožniť vytvorenie služieb v celom Spoločenstve na základe informácií verejného sektora, zvýšiť účinné cezhraničné opakované využívanie informácií verejného sektora pre služby s pridanou hodnotou a obmedziť deformácie hospodárskej súťaže na trhu Spoločenstva. Komisia pozorne monitorovala proces transpozície a poskytovala technickú pomoc s cieľom posilniť opakované využívanie a umožniť výmenu osvedčených postupov v členských štátoch. Prijala sa správa o implementácii smernice o elektronických podpisoch , ktorá nebola predmetom žiadneho konania o porušení práva. Právna služba: v prípade zariadenia na regeneráciu jadrového paliva v Sellafielde sa Súdny dvor vo svojom rozsudku čiastočne opieral o článok 292 Zmluvy o ES; bolo to po prvý raz, čo sa na tento článok odvolal a uplatnil ho. Súd uviedol, že má výlučnú súdnu právomoc rozhodnúť o každom spore týkajúcom sa výkladu a uplatňovania práva Spoločenstva, a rozhodol, že Írsko nesplnilo svoje povinnosti, keď predložilo svoj spor so Spojeným kráľovstvom o otázkach, ktoré boli v zásade otázkami práva Spoločenstva, arbitrážnemu tribunálu ustanovenému v Dohovore o morskom práve. V oblasti spravodlivosti, slobody a bezpečnosti lehoty na implementáciu dvoch dôležitých smerníc, ktorými sa štátnym príslušníkom tretích krajín udeľujú práva v oblasti azylu a imigrácie, uplynuli v roku 2006 (smernice 2003/109 a 2004/83). Takisto kľúčová smernica 2004/38, ktorou sa konsolidujú a aktualizujú práva voľného pohybu občanov EÚ a ich rodinných príslušníkov, sa mala implementovať v roku 2006. Komisia prijala správu o uplatňovaní smerníc 93/96, 90/364 a 90/365 o práve na pobyt pre študentov a občanov EÚ, ktorí nevykonávajú zárobkovú činnosť alebo odišli do dôchodku. Ďalšou dôležitou otázkou vyplývajúcou z Haagskeho programu bolo prijatie vôbec prvej správy „Scoreboard Plus“. Okrem monitorovania procesu prijímania sa v tomto oznámení po prvý raz v rámci takejto činnosti pre politiky v oblasti spravodlivosti, slobody a bezpečnosti skúma vnútroštátna implementácia týchto politík. Pokiaľ ide o vnútorný trh, Komisia zintenzívnila v roku 2006 svoju činnosť v oblasti uplatňovania práva Spoločenstva. Jej cieľom bolo ďalej rozvíjať politiku presadzovania a premeniť ju na politický nástroj na podporu celkových priorít politiky generálneho riaditeľstva. Činnosti boli zamerané na tieto oblasti: Následné opatrenia k oznámeniu z roku 2002 – Pokračovalo sa v aktívnej politike uplatňovania zásad uvedených v oznámení. Boli zorganizované združené stretnutia a workshopy o transpozícii v rôznych sektoroch. Tieto iniciatívy zabezpečili preventívny dialóg s členskými štátmi a prispeli k lepšej príprave vnútroštátnych transpozičných opatrení. Generálne riaditeľstvo pre vnútorný trh posilnilo aj svoju podporu siete SOLVIT ako doplňujúceho mechanizmu na riešenie problémov. Následné opatrenia k odporúčaniu z 12. júla 2004 o osvedčených postupoch týkajúcich sa transpozície – Pokračovala výmena informácií s členskými štátmi o implementácii tohto odporúčania. Prieskum potvrdil, že viaceré z odporúčaní, ktoré Komisia sformulovala, boli prevzaté a zohľadnené v konkrétnych vnútroštátnych iniciatívach. V tabuľke výsledkov vnútorného trhu z júla 2006[4] sa analyzovali výsledky a dospelo k záveru, že odporúčanie zohralo významnú úlohu pri znižovaní deficitu transpozície vo väčšine členských štátov. „Prioritizácia“ konaní o porušení práva – Začali sa úvahy o tom, ako zlepšiť efektívnosť a účinnosť konaní o porušení práva v súvislosti s trhom a právnymi kritériami. Konania sa musia stať účinnejšími (zapojením hierarchie, urýchlením spracovania, voľbou najvhodnejšieho prístupu pre každý jeden zistený problém), aby priniesli občanom a podnikom hmatateľnejšie výsledky. Výsledkom týchto úvah bolo vypracovanie a implementácia lepšej stratégie pri zaobchádzaní so sťažnosťami a pri porušeniach práva. Týmto novým prístupom sa zaviedol systém referenčného porovnávania, aby sa rýchlejšie hľadali riešenia pri dôležitých prípadoch. Je v ňom takisto lepšie zohľadnený vplyv identifikovaných problémov na hlavné ciele politiky v oblasti vnútorného trhu. Prioritne sa pristupuje aj k tým problémom, ktoré ohrozujú uplatňovanie základných slobôd alebo riadne fungovanie sekundárnych právnych predpisov. Sloboda usadiť sa a voľný pohyb služieb : medzi hlavné relevantné sektory činnosti patrilo rovnako ako v predchádzajúcich rokoch vysielanie pracovníkov, mobilita pacientov a úhrada zdravotných nákladov, zriaďovanie lekární, hazardné hry, vydávanie oprávnení organizáciám na technickú kontrolu motorových vozidiel, zakladanie predajní, certifikačné služby, súkromné bezpečnostné služby. Regionálna politika : podpora programov v rámci Európskeho fondu regionálneho rozvoja alebo jednotlivých projektov Kohézneho fondu vychádza zo zásady partnerstva; t. j. úzkej spolupráce medzi Komisiou a vnútroštátnymi (a regionálnymi) orgánmi, pričom uvedené orgány sú právne zodpovedné za správnosť projektov financovaných z fondov, najmä zabezpečením súladu s politikami Spoločenstva v oblastiach, ako je životné prostredie alebo vnútorný trh (smernica o verejnom obstarávaní) a zásad správneho finančného hospodárenia. V oblasti ochrany zdravia a spotrebiteľa bola naďalej prioritou včasná a správna implementácia príslušných právnych predpisov EÚ. Inšpekcie, ktoré vykonal Potravinový a veterinárny úrad, sú základom úzkej spolupráce s členskými štátmi s cieľom dosiahnuť vysokú úroveň potravinovej bezpečnosti, zdravia zvierat, blaha zvierat a zdravia rastlín. Komisia bez váhania konala proti členským štátom, ktoré zdržiavali implementáciu akčných plánov zameraných na odstraňovanie nedostatkov, prijímali nedostatočné opatrenia alebo pri ktorých sa zistilo vážne ohrozenie zdravia ľudí či zvierat. Komisia rýchlo prijala aj opatrenia v oblasti právnych predpisov týkajúcich sa uvádzania tabakových výrobkov na trh. V oblasti spotrebiteľskej politiky Komisia začala dôkladné preskúmanie transpozície viacerých smerníc s cieľom dosiahnuť jednotné uplatňovanie právnych predpisov Spoločenstva, ktoré zodpovedajúcim spôsobom ochraňujú záujmy spotrebiteľov, zdravie a bezpečnosť na jednotnom trhu. Počet prípadov, ktoré Komisia začala riešiť z vlastnej iniciatívy, sa počas roku 2006 výrazne zvýšil. V oblasti zdaňovania a ciel bola v roku 2006 takáto situácia: v oblasti zdaňovania, napriek priaznivým číslam o oznamovaní transpozície smerníc a proaktívnejšej politike týkajúcej sa porušovania práva v súvislosti s kontrolou uplatňovania práva Spoločenstva, existuje vo vnútroštátnych právnych predpisoch aj naďalej významný počet možných prípadov porušenia práva. Judikatúra Európskeho súdneho dvora v oblasti priameho zdaňovania opäť pokročila, pričom sa zvýšila potreba následných opatrení zo strany Komisie. Pozornosť sa sústredila na cezhraničné vyplácanie dividend, najmä na zdroje daní z odchádzajúcich dividend v prípadoch, keď dividendy vyplatené rezidentom nie sú zdaňované (diskriminácia a prekážka investovaniu). Pokiaľ ide o nepriame zdaňovanie , proaktívna politika v oblasti porušovania práva vyústila do vypracovania plánu v rámci zdaňovania osobných automobilov s cieľom zistiť porušovanie práva a v prípade potreby začať príslušné konanie proti členským štátom. Okrem toho sa začali niektoré konania o porušení práva v súvislosti s uplatňovaním znížených sadzieb DPH, zdaňovaním poštových služieb a takisto sa prijali opatrenia proti členským štátom, ktoré zavádzajú minimálne maloobchodné ceny na predaj cigariet. V oblasti energetiky a dopravy pomer medzi počtom prípadov neoznámenia a inými druhmi porušovania práva (nesúlad, nesprávne uplatňovanie) klesol na 35 %. Tento osobitný trend možno vysvetliť snahami vynaloženými pri kontrole súladu vnútroštátnych opatrení na transpozíciu smerníc s predpismi, čo viedlo k veľkému počtu výziev (91) a odôvodnených stanovísk (53) odoslaných v prípadoch nesúladu s predpismi. V oblasti energetiky sa preskúmalo správne uplatňovanie dvoch smerníc z roku 2003 o vnútornom trhu s elektrinou a plynom, ktoré majú zásadný význam pre otvorenie trhov s elektrinou a plynom v EÚ. Komisia takisto zintenzívnila úsilie zamerané proti nedostatkom v súvislosti so Zmluvou o Euratome prostredníctvom opatrení týkajúcich sa nielen radiačnej ochrany, ale aj iných povinností spojených s jadrovými bezpečnostnými opatreniami, vonkajšími vzťahmi a úlohou Agentúry Euratom pre zásobovanie. V oblasti dopravy bolo preskúmané správne uplatňovanie smernice o cestných poplatkoch a transpozícia druhého balíka smerníc o železničnej doprave. V oblasti leteckej dopravy sa Komisia rozhodla obrátiť sa na Súdny dvor vo veci nedodržania právnych predpisov EÚ o zriadení národného dozorného orgánu v súvislosti s jednotným európskym nebom zo strany jedného členského štátu. V oblasti bezpečnosti námornej dopravy sa pokračovalo v prijímaní opatrení proti členským štátom, ktoré nedosiahli súlad s právnymi predpismi Spoločenstva o štátnom prístavnom dozore a o zvýšenej dostupnosti a používaní zariadení prístavov na príjem lodného odpadu a zvyškov nákladov. Komisia sa obrátila na Súdny dvor vo veci netransponovania smerníc o pracovnom čase v cestnej doprave a o hlásení udalostí ovplyvňujúcich bezpečnosť v civilnom letectve zo strany členských štátov. V osobnej a administratívnej oblasti sa uzavreli iba dve otvorené konania o porušení práva proti členským štátom. Týkali sa uplatňovania služobného poriadku a najmä možnosti pracovníkov previesť nadobudnuté dôchodkové práva do systému Spoločenstva. V rozpočtovej oblasti Komisia sledovala všetky prípady, pri ktorých mali porušenia práva ES za následok nesprávne alebo neskoré vyplatenie vlastných prostriedkov a iných príjmov a začala právne konanie v prípadoch, keď nebolo možné predbežnou korešpondenciou alebo diskusiami v Poradnom výbore pre vlastné zdroje problém vyriešiť. V oblasti štatistiky Spoločenstva možno uplatňovanie právnych predpisov Spoločenstva v roku 2006 považovať za uspokojivé a neotvorili sa žiadne nové prípady porušenia práva. V oblasti rozšírenia sa Komisia pre diskrimináciu tureckých pracovníkov želajúcich si predĺžiť svoje povolenia na pobyt obrátila na Súdny dvor vo veci nesprávneho uplatňovania dohody o pridružení s Tureckom. [1] Európske riadenie – biela kniha (KOM (2001) 428). [2] Podrobné údaje o každom členskom štáte pozri na internetovej stránke generálneho sekretariátu na serveri EUROPA: http://europa.eu.int/comm/secretariat_general/sgb/droit_com/index_fr.htm#transpositions. [3] KOM(2006) 689. [4] Pozri http://europa.eu.int/comm/internal_market/score/index_en.htm.